b'\n_START_ARTICLE_\nEero V\xc3\xa4re\n_START_PARAGRAPH_\nEero V\xc3\xa4re (oik. W\xc3\xa4re; 22. helmikuuta 1913 Turku \xe2\x80\x93 11. kes\xc3\xa4kuuta 1972 Helsinki) oli suomalainen muusikko ja laulaja. H\xc3\xa4n aloitti 1930-luvulla Ramblers-orkesterissa soittaen puhaltimia. V\xc3\xa4re ryhtyi vuosikymmenen lopulla opiskelemaan laulua ja my\xc3\xb6hemmin my\xc3\xb6s viulunsoittoa. Sodan j\xc3\xa4lkeen h\xc3\xa4n soitti muun muassa Ossi Aallon ja Erkki Ahon orkestereissa ja lauloi ensimm\xc3\xa4iset levyns\xc3\xa4. V\xc3\xa4re olikin 1940-luvulla Henry Theelin ohella Suomen suosituimpia laulajia. H\xc3\xa4n oli vuodesta 1953 Kipparikvartetin 2. tenori ja perusti 1960-luvulla my\xc3\xb6s oman orkesterinsa. Lis\xc3\xa4ksi V\xc3\xa4re toimi 1950- ja 1960-luvuilla yksityisen\xc3\xa4 laulunopettajana, ja oppilaisiin lukeutuu monia sittemmin suosituksi tulleita laulajia. Laulumenestyksest\xc3\xa4\xc3\xa4n huolimatta V\xc3\xa4re ei pit\xc3\xa4nyt itse\xc3\xa4\xc3\xa4n laulajana vaan enemm\xc3\xa4nkin laulavana muusikkona.'